ai4bharat/Pralekha huggingface dataset:
புவி அறிவியல் அமைச்சகம்
2021 அக்டோபருடன் ஒப்பிடும்போது, 2022 அக்டோபரில், காற்று மாசுபாடு தொடர்பான முட்புதர்கள் எரிப்பு வழக்குகள் ராஜஸ்தானில் 160 சதவீதம் மற்றும் பஞ்சாபில் 20 சதவீதம் அதிகரித்துள்ளதாக மத்திய அமைச்சர் டாக்டர் ஜிதேந்திர சிங் எச்சரிக்கை
புதுதில்லியின் காற்றின் தரம் தொடர்ந்து ஐந்தாவது நாளாக ‘மோசமான’ நிலையில் நீடிப்பதால், தொடக்கப் பள்ளிகளுக்கு கட்டாய விடுமுறை அறிவிக்கப்பட்ட வேளையில், மத்திய அறிவியல் மற்றும் தொழில்நுட்பம், புவி அறிவியல் துறை இணை அமைச்சர் டாக்டர் ஜிதேந்திர சிங், ராஜஸ்தானில் 160 சதவீதம் மற்றும் பஞ்சாபில் 20 சதவீதம் காற்று மாசுபாடு தொடர்பான முட்புதர்கள் எரிப்பு வழக்குகள் அதிகரித்துள்ளதாக எச்சரிக்கை விடுத்துள்ளார். இரு மாநில அரசுகள் முட்புதர்கள் எரிவதைக் கட்டுப்படுத்த போதுமான அளவு நடவடிக்கை எடுக்கவில்லை என்றும் புதுதில்லி என்சிஆர் பகுதியில் காற்றின் தரம் மோசமடைந்து வருவதற்கு அதிகளவில் பங்களிக்கிறது என்றும் அவர் கூறினார்.
புவி அறிவியல் அமைச்சகத்தின் இந்திய வானிலை ஆய்வுத் துறையின் பொறுப்பாளராகவும் இருக்கும் மத்திய இணை அமைச்சர், ஹரியானா மற்றும் உத்தரபிரதேசம் போன்ற மாநிலங்கள் முட்புதர் எரிப்பு சம்பவங்களை வெகுவாக குறைத்துள்ளன என்று கூறினார்.
ராஜஸ்தான் மற்றும் பஞ்சாப் மாநில அரசுகள் காற்றின் தரத்தில் போதுமான அக்கறை காட்டவில்லை என்றும் திரு நரேந்திர மோடி அரசால் முட்புதர் மேலாண்மைக்கான இயந்திரங்களை வாங்குவதற்கு வழங்கப்பட்ட நிதியை அவர்கள் சரியாகப் பயன்படுத்தவில்லை என்றும் டாக்டர் ஜிதேந்திர சிங் குற்றம் சாட்டியுள்ளார்.
2018-19 முதல், பிரதமர் திரு நரேந்திர மோடியின் அறிவுறுத்தலின் பேரில், மத்திய அரசு மாநிலங்களுக்கு ரூ 3,138 கோடியை முட்புதர் மேலாண்மைக்காக வழங்கியதாகவும், அதில் கிட்டத்தட்ட ரூ 1,500 கோடி பஞ்சாபிற்கு மட்டும் வழங்கப்பட்டுள்ளதாகவும் டாக்டர் ஜிதேந்திர சிங் சுட்டிக்காட்டினார்.
பல மாநிலங்கள் முட்புதர் மேலாண்மையில் பாராட்டத்தக்க வேலையைச் செய்து, படிப்படியாக நேர்மறையான திசையில் நகர்ந்து கொண்டிருக்கும் வேளையில், பஞ்சாப் மற்றும் ராஜஸ்தான் மாநிலங்களில் தொடரும் மோசமான சூழ்நிலையை சுட்டிக்காட்டிய அமைச்சர், அவர்களின் நோக்கம் மற்றும் நேர்மை குறித்து பல கேள்விகளை எழுப்புவது ஏன் என்பதை மக்கள் தீர்மானிக்க வேண்டும் என்றார்.
பாதுகாப்பு அமைச்சகம்
ஆசியான்-இந்தியா கடல்சார் பயிற்சி-2023
ஆசியான்-இந்தியா கடல்சார் பயிற்சி தென்சீனக்கடல் பகுதியில் மே 8, 2023 அன்று வெற்றிகரமாக தொடங்கியது. இந்தக் கடற்படை பயிற்சியில் 9 கப்பல்களில் இருந்து சுமார் 1400 வீரர்கள் பங்கேற்றனர். உள்நாட்டிலேயே வடிவமைக்கப்பட்ட ஐஎன்எஸ் தில்லி, ஐஎன்எஸ் சாத்பூரா, கடலோர ரோந்து விமானம் பி-8ஐ மற்றும் ஹெலிகாப்டர்கள், புருனே, இந்தோனேஷியா, மலேசியா, பிலிப்பைன்ஸ், சிங்கப்பூர், தாய்லாந்து, வியட்நாம் ஆகிய ஆசியான் நாடுகளைச் சேர்ந்த கடற்படை கப்பல்களுடன் இணைந்து பயிற்சியில் ஈடுபட்டது.
இந்திய போட்டிகள் ஆணையம்
நிறுவனங்களின் இணைப்பை ஒழுங்குமுறைப்படுத்துவதன் கீழ் போட்டியிடக்கூடாத நிலைக்கான கட்டுப்பாடுகளை பரிசீலனை செய்ய பொதுமக்களின் கருத்துகளை வரவேற்கிறது சி.சி.ஐ
இந்திய சந்தைப்போட்டி ஆணையம்  நிறுவனங்கள் ஒருங்கிணைவதை மீளாய்வு செய்யும் போது இணைப்புகள் மற்றும் கையகப்படுத்துதல் நடவடிக்கைகளில் எழுகின்ற போட்டியிடக்கூடாத நிலைக்கான கட்டுப்பாடுகளை பரிசீலனை செய்து வருகிறது. அறிவிக்கை செய்யப்பட்ட தரப்பினர் ஆணையத்தின் பரிசீலனைக்காக போட்டியிடக்கூடாத நிலைக்கான கட்டுப்பாடுகள் குறித்த தகவல்களை தெரிவித்தாக வேண்டும். போட்டியிடக்கூடாத நிலைக்கான கட்டுப்பாடுகளை ”துணைநிலை” அல்லது ”துணைநிலை அல்லாத” என்று கருதுவதற்கான சூழல்களை விளக்கி சி.சி.ஐ வழிகாட்டி குறிப்புரையை வழங்கி உள்ளது. நற்பெயர் உரிமை மற்றும் தொழில்நுட்ப அறிவு ஆகியவற்றை மாற்றும் போது போட்டியிடக்கூடாத பொறுப்புடைமையை 3 ஆண்டுகளுக்கு பொதுவாக கடைபிடிக்கலாம் என்றும் நற்பெயர் உரிமையை மட்டுமே மாற்றும் போது 2 ஆண்டுகளுக்கு கடைபிடிக்கலாம் என்றும் வழிகாட்டி குறிப்புரையில் கூறப்பட்டு உள்ளது. மேலும் விற்கப்பட்ட வணிகம் மட்டும் சார்ந்ததாகவும் வணிகம் நடைபெறும் நில எல்லைக்கு உட்பட்டதாகவும் போட்டியிடக்கூடாத கட்டுப்பாடுகளின் வரம்பு இருக்க வேண்டும் என்றும் குறிப்புரையானது மேலும் தெரிவிக்கிறது. கட்டுப்பாடுகள் துணைநிலை அல்லாதவையாக இருக்கும் போது சட்டத்தின் ஷரத்துகளின் கீழ் எந்த ஒரு மீறலையும் அவை எழுப்பவில்லை என்று ஒரு ஆய்வு தெரிவிக்கிறது.
நிறுவனங்களின் இணைப்புக்கான ஒழுங்கு முறைகள் திருத்தம் குறித்த வரைவு அறிக்கையின் நகல் சி.சி.ஐ வலைத்தளத்தில் "https://pib.gov.in/www.cci.gov.in" படிக்கக் கிடைக்கிறது. இது குறித்த பொதுமக்களின் கருத்துகள் வரவேற்கப்படுகின்றன. கருத்துக்களை ஜுன் 15 க்குள் combination.cci[at]nic[dot]in என்ற இ-மெயில் முகவரிக்கு அனுப்பி வைக்கலாம்.
(Visitor Counter : 186
சுகாதாரம் மற்றும் குடும்ப நலத்துறை அமைச்சகம்
சுமார் 39.46 கோடி கொவிட் தடுப்பூசி டோஸ்கள்: மாநிலங்கள், யூனியன் பிரதேசங்களுக்கு விநியோகம்
நாடு தழுவிய தடுப்பூசித் திட்டத்தின் ஒரு பகுதியாக இந்திய அரசு இதுவரை 39.46 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும் வழங்கியுள்ளது. மேலும், 12,00,000 தடுப்பூசிகள் வழங்கப்படவிருக்கின்றன.
இன்று காலை 8 மணி வரையிலான தரவுகளின் அடிப்படையில், மொத்தம் 37,55,38,390 டோஸ் தடுப்பூசி  பயன்படுத்தப்பட்டுள்ளது.
சுமார் 1.91 கோடி  கொவிட் தடுப்பூசி டோஸ்கள், மாநிலங்கள், யூனியன் பிரதேசங்கள் மற்றும் தனியார் மருத்துவமனைகளின் கையிருப்பில் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1734977
பிரதமர் அலுவலகம்
ஜப்பானின் வெளியுறவு மற்றும் பாதுகாப்புத் துறை அமைச்சர்கள் பிரதமரை சந்தித்தனர்
இந்தியா-ஐப்பான் வெளியுறவு மற்றும் பாதுகாப்பு அமைச்சகங்களுக்கு இடையேயான  பேச்சுவார்த்தையின் தொடக்க கூட்டத்தில் பங்கேற்க இந்தியா வந்துள்ள ஜப்பான் வெளியுறவு அமைச்சர் திரு.டோஷிமிட்சு மாட்டேகியும், பாதுகாப்பு அமைச்சர் திரு.டாரோ கோனோவும் இன்று பிரதமரை சந்தித்தனர்.
வருகை தந்த அமைச்சர்களை வரவேற்ற பிரதமர், 2018 அக்டோபரில் ஜப்பானில் நடைபெற்ற 13-வது இந்தியா-ஜப்பான் வருடாந்திர உச்சி மாநாட்டில் தாமும், ஜப்பான் பிரதமர் திரு. ஷின்சோ அபேயும் நிர்ணயித்த இலக்கை எட்டுவதற்கு இருதரப்பிலும் மேற்கொள்ளப்பட்டிருக்கும் முயற்சி குறித்து திருப்தி தெரிவித்தார். இந்தியா-ஜப்பான் இடையே பாதுகாப்பு, பந்தோபஸ்து, ராணுவம் ஆகியவற்றில் இருதரப்பு ஒத்துழைப்பை இந்தக் கூட்டம் மேலும் வலுப்படுத்தும் என்று பிரதமர் குறிப்பிட்டார்.
இருநாடுகளின் மற்றும் பிராந்திய, உலக மக்களின் நலனுக்காக இந்தியா-ஜப்பான் இடையேயான உறவுகள் அனைத்து நிலைகளிலும் மேம்பட வேண்டியதன் அவசியத்தைப் பிரதமர் வலியுறுத்தினார். இரு நாடுகளுக்கு இடையே தொடர்ச்சியாக உயர்நிலையில் கருத்துக்கள் பரிமாற்றம் நடைபெறுவது நட்புறவின் ஆழத்திற்கும், பலத்திற்கும் சான்றாகத் திகழ்கிறது என்றும் அவர் கூறினார்.
இரு நாடுகளுக்கும் இடையேயான இருதரப்பு ஒத்துழைப்பை வலுப்படுத்த தாமும், பிரதமர் அபேயும் அதிமுக்கியத்துவம் அளிப்பதாக பிரதமர் தெரிவித்தார். அடுத்த மாதம் நடைபெறவுள்ள இந்தியா-ஜப்பான் வருடாந்திர உச்சி மாநாட்டிற்கு இந்தியா வரவிருக்கும் பிரதமர் அபேயை வரவேற்க தாம் காத்திருப்பதாக அவர் கூறினார். ஜப்பானுடனான இந்தியாவின் உறவு இந்தியா-பசிபிக் பிராந்திய அமைதி, நிலைத்தன்மை, வளம் ஆகியவற்றுக்கு முக்கிய அம்சமாக இருப்பது போலவே இந்தியாவின் செயல்பாட்டுக்கான கீழைத்தேசக் கொள்கைக்கும் மைல் கல்லாக விளங்குகிறது என்று பிரதமர் மேலும் தெரிவித்தார்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
கொள்கை சீர்திருத்தங்கள், நிர்வாகம், திறன் மேம்பாடு, டிஜிட்டல் மயமாக்கல் மற்றும் பொது சேவை வழங்கல் ஆகியவற்றிற்கு இந்தியாவின் உதவியை நாடும் இலங்கை அதிபர்
இலங்கை அரசின் அழைப்பின் பேரில் அந்நாட்டிற்குப் 2 நாள் பயணம் மேற்கொண்ட தேசிய நல்லாட்சி மையத்தின்  இயக்குநர் திரு.பாரத் லால் தலைமையிலான இந்தியக் குழுவினர், 2023-ம் ஆண்டு ஏப்ரல் ஒன்றாம் தேதியன்று இலங்கை அதிபர் ரணில் விக்கிரமசிங்கேவைச் சந்தித்தனர்.
இந்த சந்திப்பின்போது கொள்கை சீர்திருத்தங்கள், நல்லாட்சி, டிஜிட்டல் மயமாக்கல், திறன் மேம்பாடு மற்றும் பயிற்சி, உறுதியான பொது சேவை வழங்குதல் ஆகியவை குறித்து ஆலோசிக்கப்பட்டது. இந்தியா சமூக-பொருளாதார வளர்ச்சியை நிர்வகித்த விதம் மற்றும் உயர்ந்த பொருளாதார வளர்ச்சியை உறுதி செய்த விதத்தை ரணில் விக்கிரமசிங்கே பாராட்டினார். இந்தக் கலந்துரையாடலின் போது, இலங்கையில் ஆட்சி மற்றும் பொதுக் கொள்கைக்கான பல்கலைக்கழகத்தை நிறுவ தேசிய நல்லாட்சி மையம் உதவ வேண்டுமெனவும் அவர் கேட்டுக் கொண்டார்.
கடும் பொருளாதார நெருக்கடிக்கிடையே குஜராத் மாநில முதலமைச்சராகப் பொறுப்பேற்று அதன் பொருளாதார வளர்ச்சிக்கு வித்திட்டது போல், 2014-ம் ஆண்டு நாட்டின் பிரதமாரகப் பதவியேற்ற பின் மக்களை மையமாகக் கொண்ட கொள்கைகள் மற்றும் நல்ல நிர்வாகத்தை பிரதமர் மோடி அறிமுகப்படுத்தியதாக தேசிய நல்லாட்சி மைய இயக்குநர் பாரத் லால் சுட்டிக் காட்டினார். பிரதமரின் 'வசுதைவ குடும்பகம்' கொள்கையைப் பின்பற்றி தேசிய நல்லாட்சி மையம் வெளியுறவு அமைச்சகத்துடன் இணைந்து, இந்தியா மற்றும் அண்டை நாடுகளின் அரசு ஊழியர்களிடையே ஒத்துழைப்பையும், கற்றலையும் மேம்படுத்த நடவடிக்கை மேற்கொண்டு வருவதையும் அவர் குறிப்பிட்டார்.
இந்த சந்திப்பின்போது, இலங்கையில் வேகமான சமூக - பொருளாதார வளர்ச்சியை உறுதி செய்ய, இந்தியாவின் டிஜிட்டல் ஆளுகை மற்றும் பங்கேற்பு கொள்கை வகுப்பில் உள்ள அனுபவத்தின் அடிப்படையில் NCGG இலங்கைக்கு தேவையான உதவிகளை வழங்குமாறு இலங்கை ஜனாதிபதி கேட்டுக்கொண்டார். இந்தியாவின் கொள்கை சார்ந்த ஆட்சியையும், திட்டமிடல், செயல்படுத்துதல் மற்றும் கண்காணிப்பு ஆகியவற்றில் டிஜிட்டல் தொழில்நுட்பத்தின் பயன்பாட்டையும் கற்றுக்கொள்வதில் இலங்கை ஆர்வமாக உள்ளது.
வரலாறு காணாத பொருளாதார நெருக்கடியின் போது இலங்கைக்கு இந்தியா வழங்கிய தொடர்ச்சியான உதவிகளுக்கு அந்நாட்டு அதிகாரிகள் நன்றி தெரிவித்தனர். வெளிப்படைத்தன்மை, சமத்துவம், அனைவரையும் உள்ளடக்குதல் மற்றும் பொறுப்புக்கூறல் ஆகியவற்றை மேம்படுத்துவதில் டிஜிட்டல் தொழில்நுட்பத்தின் நேர்மறையான தாக்கத்தை இந்தியப் பிரதிநிதிகள் வலியுறுத்தினர்.
இந்த சந்திப்பு குறித்த இலங்கை குடியரசுத் தலைவர் மாளிகையின் செய்திக்குறிப்பைக் காண: https://pmd.gov.lk/dg-of-the-indian-institute-of-good-governance-met-with-president/
-----
AP/CR/KPG
(Visitor Counter : 108
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 161.47 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 161.47 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 13.32 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1791873
பாதுகாப்பு அமைச்சகம்
துரந்த் கோப்பை சுற்றுப்பயணத்தை முப்படைத்தளபதிகள் கொடியசைத்து தொடங்கிவைத்தனர்
இந்திய ராணுவத் தலைமை தளபதி மனோஜ் பாண்டே, விமானப்படையின் தலைமை தளபதி வி ஆர் சௌத்ரி, அகில இந்திய கால்பந்து கூட்டமைப்பின் தலைவர் திரு கல்யாண் சௌபே ஆகியோர் துரந்த் கோப்பையின் 132-வது கோப்பை சுற்றுப்பயணத்தை கொடியசைத்து தொடங்கிவைத்தனர். இந்தியாவின் மிகப்பழமையான கால்பந்து போட்டியான துரந்த் கோப்பை போட்டி 2023, ஜூன் 30-ந் தேதி தில்லி கண்டோன்மென்டில் உள்ள மனேக்ஷா மையத்தில் நடைபெற்றது. இந்தப் போட்டிகள் கொல்கத்தாவில் 2023 ஆகஸ்ட் 3 முதல், செப்டம்பர் 3-ம் தேதி வரை நடைபெறவுள்ளது. இதில் இளம்கால்பந்து வீரர், வீராங்கனைகள், புகழ்பெற்ற விளையாட்டு பிரபலங்கள் உள்பட ஏராளமானோர் கலந்துகொள்ளவுள்ளனர்.
ஆசியாவிலேயே மிகப்பழமையான மற்றும் உலகின் 3-வது பழமையான கால்பந்து போட்டியான துரந்த் கோப்பைக்கான போட்டியில், நாடு முழுவதும் உள்ள முன்னணி இந்திய கால்பந்து கிளப்புகள் பங்கேற்கவுள்ளன. இந்தியாவின் மிகச்சிறந்த கால்பந்து வீரர்களை அடையாளம் காண்பதற்காக இப்போட்டி, முப்படைகளின் சார்பில் நடத்தப்படுகிறது. கடந்த 1888-ம் ஆண்டு ராணுவ கோப்பைக்கான கால்பந்து போட்டியாக தொடங்கப்பட்ட இப்போட்டியில், அப்போது இந்தியாவில் இருந்த பிரிட்டிஷ் ராணுவ வீரர்களுக்கு மட்டுமே பங்கேற்க அனுமதி அளிக்கப்பட்டது. அதன்பிறகு இந்தப்போட்டி அனைவருக்குமானதாக மாற்றப்பட்டது.
இந்தப் போட்டியில் வெற்றிபெறுவோருக்கு துரந்த் கோப்பை, சிம்லா கோப்பை, பிரசிடெண்ட் கோப்பை என மூன்று கோப்பைகள் வழங்கப்படுவது வழக்கம். அடுத்த ஒரு மாத காலம் இந்த மூன்று கோப்பைகளும் இந்தியாவின் பல்வேறு நகரங்களுக்கு சுற்றுப்பயணமாக எடுத்துச்செல்லப்பட்டு போட்டி குறித்த விழிப்புணர்வு ஏற்படுத்தப்படும். இம்முறை இந்த கோப்பைகள் சிம்லா, உதம்பூர், ஜெய்பூர், மும்பை, பெங்களூரு, புவனேஷ்வர், கோக்ரஜ்ஹார், குவஹாத்தி, ஷில்லாங் ஆகிய நகரங்களுக்கு பயணம் செய்து கொல்கத்தாவை வந்தடையும்.
துரந்த் கோப்பையின் 132-வது போட்டியில் நேபாளம், பூட்டான், வங்கதேசம் உள்ளிட்ட நாடுகளைச் சேர்ந்த 24 அணிகள் சுமார் 27 ஆண்டு இடைவெளிக்கு பிறகு பங்கேற்கவுள்ளன.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
அசாமில் அமையவுள்ள நாட்டின் முதல் மல்ட்டி மோடல் லாஜிஸ்டிக் பூங்காவுக்கு நிதின் கட்கரி நாளை அடிக்கல் நாட்டுகிறார்
அசாமில் அமைக்கப்பட உள்ள நாட்டின் முதல் மல்ட்டி மோடல் லாஜிஸ்டிக் பூங்காவிற்கு மத்திய போக்குவரத்து மற்றும் நெடுஞ்சாலைத் துறை அமைச்சர் திரு நிதின் கட்கரி, காணொளிக் காட்சி வாயிலாக நாளை அடிக்கல் நாட்டுகிறார். மாநிலத்தின் முதலமைச்சர் திரு சர்பானந்தா சோனோவால் நிகழ்ச்சிக்குத் தலைமை தாங்குகிறார். மத்திய இணை அமைச்சர்கள் டாக்டர் ஜிதேந்திர சிங், டாக்டர் வி கே சிங், திரு ரமேஷ்வர் தெலி, மாநில அமைச்சர்கள், நாடாளுமன்ற உறுப்பினர்கள், சட்டமன்ற உறுப்பினர்கள் மற்றும் மத்திய, மாநில அரசுகளின் உயரதிகாரிகள் இந்த நிகழ்ச்சியில் கலந்து கொள்வார்கள்.
விமானம், தரைவழி, ரயில் மற்றும் கடல் வழிப் போக்குவரத்தை இணைக்கும் இந்தப் பூங்கா, 693.97 கோடி ரூபாய் செலவில் அமைக்கப்பட உள்ளது. மத்திய அரசின் பாரத்மாலா பரியோஜனா திட்டத்தின் கீழ் இந்தப் பூங்கா நிறுவப்பட உள்ளது.
மேலும் விவரங்களுக்கு இந்த செய்தி குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1665855
----
(Visitor Counter : 120
மனித வள மேம்பாட்டு அமைச்சகம்
‘தேர்வு குறித்த கலந்தாய்வு 2022’ நிகழ்ச்சியில் அதிகளவில் பங்கேற்க வேண்டும்: மத்திய அமைச்சர் திரு தர்மேந்திர பிரதான் அழைப்பு
ஐந்தாவது முறையாக நடைபெறும் ‘பரிக்ஷா பே சர்ச்சா’ என்ற ‘தேர்வு குறித்து கலந்தாய்வு 2022’ நிகழ்ச்சியில் மாணவர்கள், ஆசிரியர்கள், பெற்றோர்கள் அதிகளவில் பங்கேற்று பிரதமர் திரு நரேந்திர மோடியின் வழிகாட்டுதலை பெறும் வாய்ப்பை பெற வேண்டும் என மத்திய கல்வி மற்றும் திறன் மேம்பாட்டுத்துறை அமைச்சர் திரு தர்மேந்திர பிரதான் அழைப்பு விடுத்துள்ளார்.
இந்த கலந்துரையாடல் நிகழ்ச்சி பிரதமர் திரு நரேந்திர மோடியால் உருவாக்கப்பட்டது. தேர்வுக்கான கலந்தாய்வு நிகழ்ச்சியில், இந்தியாவில் இருந்தும் வெளிநாடுகளில் இருந்தும் மாணவர்கள், ஆசிரியர்கள் பிரதமருடன் கலந்துரையாடி தேர்வு பயத்திலிருந்து வெளிவருகின்றனர். வாழ்க்கையை ஒரு விழாவாக கொண்டாடுவதே இதன் நோக்கம். இந்நிகழ்ச்சியை, மத்திய கல்வி அமைச்சகத்தின் பள்ளி கல்வி மற்றும் எழுத்தறிவுத்துறை கடந்த 4 ஆண்டுகளாக வெற்றிகரமாக நடத்தி வருகிறது.
கடந்தாண்டை போல் இந்நிகழ்ச்சி ஆன்லைன் மூலமாக நடத்த திட்டமிடப்பட்டுள்ளது. இதற்காக ஆன்லைன் எழுத்துத் தேர்வு https://innovateindia.mygov.in/ppc-2022/ என்ற இணையதளத்தில் பல தலைப்புகளில் கடந்த டிசம்பர் 28ம் தேதி முதல் 2022 ஜனவரி 20ம் தேதி வரை நடத்தப்படுகிறது. தேர்வு செய்யப்படும் வெற்றியாளர்களின் கேள்விகள், தேர்வு குறித்த கலந்தாய்வு நிகழ்ச்சியில் இடம் பெறும்.
9 வகுப்பு முதல் 12ம் வகுப்பு மாணவர்கள் மற்றும் பெற்றோர்கள் ஆன்லைன் போட்டி மூலம் தேர்வு செய்யப்படுவர். இதற்கான பதிவுகள் https://innovateindia.mygov.in/ppc-2022/ என்ற இணையளத்தில் கடந்த டிசம்பர் 28ம் தேதி முதல், 2022 ஜனவரி 20ம் தேதி வரை கீழ்கண்ட பல கருப்பொருள்களில் நடக்கிறது: .மாணவர்களக்கான கருப்பொருட்கள்:
கொவிட்-19 காலத்தில் தேர்வு அழுத்த மேலாண்மை யுக்திகள்
விடுதலையின் அம்ரித் மகோத்ஸவம்
தற்சார்பு இந்தியாவுக்கு தற்சார்பு பள்ளி
சுத்தமான இந்தியா, பசுமை இந்தியா
வகுப்பறைகளில் டிஜிட்டல் ஒத்துழைப்பு
சுற்றுச் சூழல் பாதுகாப்பு மற்றும் பருவநிலை மாற்ற மீட்புஆசிரியர்களுக்கான கருப்பொருட்கள்:
a . புதிய இந்தியாவுக்கான தேசிய கல்வி கொள்கை
b. கொவிட்-19 பெருந்தொற்று: வாய்ப்புகளும் & சவால்களும்
பெற்றோர்களுக்கான கருப்பொருட்கள்:
பெண்குழந்தைகளை படிக்க வைப்போம், நாட்டை வளர்ப்போம்
உள்ளூர் முதல் உலகநாடுகள் வரை - உள்ளூர் தயாரிப்புக்கு குரல் கொடுப்போம்.
வாழ்நாள் முழுவதும், கற்றலுக்கான மாணவர்களின் விருப்பம்
மைகவ் இணையளத்தில் போட்டி மூலம் தேர்வு செய்யப்படும் சுமார் 2050 பேருக்கு, என்சிஇஆர்டி இயக்குனரின் பாராட்டு சான்றிதழ் மற்றும் பிரதமர் எழுதிய ‘எக்ஸாம் வாரியர்ஸ்’ புத்தகம் அடங்கிய தேர்வு குறித்த ஆலோசனைக்கான சிறப்பு பரிசு வழங்கப்படம். இதில் நாடு முழுவதும் இருந்து மாணவர்கள், ஆசிரியர்கள் மற்றும் பெற்றோர்கள் உற்சாகமாக பங்கேற்று வருகின்றனர்.
அறிவியல் மற்றும் தொழில்நுட்பத்துறை
எச்.ஐ.வி மருந்துகளை விட காங்க்ரா தேநீர் கொரோனா வைரஸ் செயல்பாட்டைக் குறைக்கும்.
திருத்தப்பட்ட நெறிமுறையில், நோய் எதிர்ப்பு சக்தியை மேம்படுத்துவதற்கும் வைரஸ் பெருக்கைக் குறைப்பதற்கும் இந்திய மருத்துவ ஆராய்ச்சிக் கவுன்சில்  எச்.ஐ.வி எதிர்ப்பு மருந்துகளுக்கு பதிலாக ஹைட்ராக்ஸி குளோரோகுயின்  மருந்தைப் பயன்படுத்துகிறது. இருப்பினும், காங்க்ரா தேநீரில் உள்ள ரசாயனங்கள் நோய் எதிர்ப்பு சக்தியை அதிகரிப்பதில் பயனுள்ளதாக இருக்கும், ஏனெனில் அவை எச்.ஐ.வி எதிர்ப்பு மருந்துகளை விட கொரோனா வைரஸ் செயல்பாட்டை சிறப்பாகத் தடுக்க முடியும் என்று இமாச்சலப் பிரதேசத்தின் பாலம்பூரை மையமாகக் கொண்ட இமயமலை உயிரி வள தொழில்நுட்ப நிறுவனம்  இயக்குநர் டாக்டர் சஞ்சய் குமார் தெரிவித்தார். சர்வதேச தேயிலை தினத்தை முன்னிட்டு இமயமலை உயிரி வள தொழில்நுட்ப நிறுவனத்தில் ஏற்பாடு செய்யப்பட்ட ஒரு இணைய மாநாட்டின் போது டாக்டர் குமார் இந்த தகவலை வெளியிட்டுள்ளார்.
டாக்டர் குமார் தனது உரையில், சமூகம் மற்றும் தொழில்துறைக்கு காங்க்ரா தேநீரின் நன்மைகள், மனித ஆரோக்கியத்திற்கான தேநீரின் மருத்துவப் பண்புகள் மற்றும் கொவிட்-19 நோயை எதிர்ப்பதற்காக இமயமலை உயிரி வள தொழில்நுட்ப நிறுவனம் உருவாக்கிய தொழில்நுட்பங்கள் குறித்து விவாதித்தார். “கணினி அடிப்படையிலான மாதிரிகளைப் பயன்படுத்தி, விஞ்ஞானிகள் கொவிட்-19 நோயாளிகளுக்கு சிகிச்சையளிக்க அங்கீகரிக்கப்பட்ட வணிக ரீதியாக கிடைக்கக்கூடிய எச்.ஐ.வி எதிர்ப்பு மருந்துகளை விட, ஒரு குறிப்பிட்ட வைரஸ் புரதத்துடன் மிகவும் திறமையாக பிணைக்கக்கூடிய 65 பயோஆக்டிவ் ரசாயனங்கள் அல்லது பாலிபினால்களைக் கொண்டு இமயமலை உயிரி வள தொழில்நுட்ப நிறுவனம் சோதித்த போது, இந்த ரசாயனங்கள் மனித உயிரணுக்களுக்குள் ஊடுருவி வளரும் வைரஸ் புரதத்தின் செயல்பாட்டைத் தடுக்கக்கூடும்”, என்று தெரியவந்ததாக டாக்டர் குமார் கூறினார்.
அறிவியல் மற்றும் தொழில்துறை ஆராய்ச்சி கவுன்சிலின்  ஒரு அங்கமான IHBT, அதன் தொழில்நுட்பக் கூட்டாளர்கள் மூலம் தேயிலைச் சாறு மற்றும் இயற்கை நறுமண எண்ணெய்களைக் கொண்ட, ஆல்கஹால் அடிப்படையிலான கிருமி நாசினியை தயாரித்து வழங்கியுள்ளது. மேலும் SLES , SDS  மற்றும் கனிம எண்ணெய் இல்லாமல் தேயிலைச் சாறு, இயற்கை சபோனின்கள் கொண்ட மூலிகை சோப்பு ஆகியவற்றை இந்த நிறுவனம் உருவாக்கியுள்ளது. இந்த சோப்பு பூஞ்சை எதிர்ப்பு, பாக்டீரியா எதிர்ப்பு, சுத்திகரிப்பு மற்றும் ஈரப்பதமூட்டும் நன்மைகளை வழங்குகிறது. இந்த சோப்பை இமாச்சலப் பிரதேசத்தைத் தளமாகக் கொண்ட இரண்டு நிறுவனங்கள் தயாரித்து விற்பனை செய்கின்றன.
"தேயிலை கேடசின்ஸ் உற்பத்தி செயல்முறை M/s பைஜ்நாத் மருந்து நிறுவனத்திற்கு மாற்றப்பட்டுள்ளதுடன் தேயிலை மற்றும் தேயிலை ஒயின்கள் விநியோகத்திற்குத் தயாராக உள்ளது, இது காங்க்ரா தேநீருக்கு ஒரு மாற்றாக இருக்கும்" என்று டாக்டர் குமார் கூறினார்.
கேடசின்கள் இயற்கையான ஆக்ஸிஜனேற்றியாகும் , அவை உயிரணுக்களின் சேதத்தைத் தடுக்கவும், பிற நன்மைகளை வழங்கவும் உதவுகின்றன. இந்த சந்தர்ப்பத்தில், தேயிலை வினிகர் தொழில்நுட்பம் தர்மசாலாவை தளமாகக் கொண்ட ஒரு நிறுவனத்திற்கு மாற்றப்பட்டுள்ளது. தேயிலை வினிகரில் உடல் பருமன் எதிர்ப்புப் பண்புகள் உள்ளன. ஆயுஷ் பரிந்துரைத்த மூலிகைகள் கலந்த பச்சை மற்றும் கருப்புத் தேயிலைகளும் அறிமுகம் செய்யப்பட்டன. கொவிட்-19 க்கு எதிராக நோய் எதிர்ப்பு சக்தியை அதிகரிக்க இந்த தயாரிப்புகள் மிகவும் பயனுள்ளதாக இருக்கும் என்று IHBT விஞ்ஞானிகள் கூறுகின்றனர்.
குடியரசுத் துணைத் தலைவர் செயலகம்
குரூப் 1 வேலைக்கு தாய்மொழித் திறமையைக் கட்டாயமாக்க வேண்டும் : குடியரசுத் துணைத் தலைவர்
குரூப் – 1 வரையிலான வேலைவாய்ப்புக்குத் தாய்மொழியில் திறமையை வளர்த்துக் கொள்வதை மாநில அரசுகள் கட்டாயமாக்க வேண்டும் என்று குடியரசுத் துணைத் தலைவர் எம். வெங்கைய நாயுடு வலியுறுத்தினார்.
விசாகப்பட்டினத்தில் ஆந்திரப் பிரதேச உயர்நிலைப் பள்ளியில் கணிப்பொறி ஆய்வகத்தையும் உப்புநீரைச் சுத்திகரிக்கும் பிரிவையும் அவர் திறந்துவைத்தார். பள்ளி ஆசிரியர்கள், மாணவர்கள், பெற்றோர்கள் கலந்துகொண்ட அந்த நிகழ்ச்சியில் பேசிய வெங்கைய நாயுடு, “நாட்டில் கலாசார மறுமலர்ச்சிக்கான தேவை ஏற்பட்டுள்ளது. கலாசாரம் என்பது வாழ்க்கை முறையாகும், மதம் என்பது வழிபாட்டு முறையாகும்” என்று குறிப்பிட்டார்.
கல்வியில் ஒருங்கிணைந்த சீர்திருத்தத்தைக் கொண்டுவர வலியுறுத்திய குடியரசுத் துணைத் தலைவர், “மக்கள் நமது வேர்களையும், மரபையும், பாரம்பரியத்தையும், பண்பாட்டையும், விழுமியங்களையும் தேடிச் செல்ல வேண்டும்” என்று கேட்டுக் கொண்டார்.
“நமது குழந்தைகளுக்கு இயற்கையோடு எப்படி வாழ்வது என்று நாம் கற்றுத் தரவேண்டும். இயற்கையை, மரங்களை, விலங்குகளை, நதிகளை வழிபடும் பாரம்பரியத்தைக் கொண்டவர்கள் நாம். எனவே, குழந்தைகள் மனத்தில் நெறிகள் சார்ந்த விழுமியங்களை ஊட்ட வேண்டும்” என்று கேட்டுக் கொண்டார்.
“இந்தியா ஒரு காலத்தில் உலகின் ஆசிரியன்  என்று போற்றப்பட்டு வந்தது. உலகெங்கும் உள்ள மக்கள் நம் நாட்டுக்கு வந்து, நமது பண்டைய கல்வி நிறுவனங்களான நாளந்தா, தட்சசீலம் ஆகிய இடங்களுக்கு வந்து கல்வி பயின்றனர். இன்று உலகமே நம்மைத் திரும்பிப் பார்க்கிறது. நமது கல்வி முறை, உலகளாவிய சவால்களை எதிர்கொண்டு சமாளிக்கும் தன்னம்பிக்கையைப் பெறும் வகையிலான இளைஞர்களை உருவாக்க வேண்டும். அதிகாரமளிப்பதாகவும், அறிவூட்டுவதாகவும், அறிவை மேம்படுத்துவதாகவும் நமது கல்வி அமைந்திருக்க வேண்டும்” என்றும் குடியரசுத் துணைத் தலைவர் வலியுறுத்தினார்.
பின்னர், எம்ஆர்சி காகத்திய கன்வென்ஷன் மையத்தில் நடைபெற்ற ஸ்ரீ வெங்கடேஸ்வர திருமண நிகழ்ச்சியில் அவர் பங்கேற்றார். அங்கு பேசிய அவர், மக்கள் ஆடம்பரத் திருமணங்களைக் கைவிட வேண்டும் என்று அறிவுறுத்தினார்.
“திருமணம் என்பது புனிதமான நிகழ்வாகும். அங்கே நமது சொத்துகளைப் பறைசாற்றும் வகையில் காட்சிப் பொருட்களாக வைப்பதும் உணவை விரயம் செய்வதும் கூடவே கூடாது. இந்தியா போன்ற நாடு அத்தகைய செயல்களைத் தாங்காது” என்றார் அவர்.
“பொதுமக்கள் தங்களைச் சுற்றிலும் தூய்மையைப் பராமரிக்க வேண்டும். அத்துடன் எல்லா இடங்களையும் தூய்மையாக வைத்திருப்பது என்பதை ஓர் இயக்கமாகவே கருதிக் கடைப்பிடிக்க வேண்டும். இதையெல்லாம் அரசாங்கம் மட்டும் செய்து விட முடியாது. நகரத்தைத் தூய்மையாகவும், பசுமையாகவும் வைத்திருப்பதில் மக்களின் பங்களிப்பும், ஒத்துழைப்பும், ஈடுபாடும் மிகவும் அவசியமாகும்“ என்றும் குடியரசுத் துணைத் தலைவர் குறிப்பிட்டார்.
இளைஞர் நலன் மற்றும் விளையாட்டு அமைச்சகம்
உத்தரப்பிரதேசத்தின் கௌதம புத்தா நகரில் மே 23 அன்று கபடி விளையாட்டுடன் கேலோ இந்தியா பல்கலைக்கழக விளையாட்டுப் போட்டி 2022 தொடங்கியது
உத்தரப்பிரதேசத்தின் கௌதம புத்தா நகரில் உள்ள எஸ்விஎஸ்பி விளையாட்டு வளாகத்தில் ஏராளமான ரசிகர்களிடையே மே 23 அன்று கபடி விளையாட்டுடன் உத்தரப்பிரதேச கேலோ இந்தியா பல்கலைக்கழக விளையாட்டுப் போட்டி 2022-ன் முதல்நாள் ஆட்டம் தொடங்கியது.
போட்டி தொடங்குவதற்கு முன் அந்தப்பகுதியைச் சேர்ந்த பள்ளி மாணவர்களின் கலை நிகழ்ச்சிகள் நடைபெற்றன. உத்தரப்பிரதேச பொதுப்பணித்துறை அமைச்சர் திரு பிரிஜேஷ் சிங் தலைமை விருந்தினராகக் கலந்துகொண்டார்.
தொடக்க நாளில் நான்கு சுற்று கபடிப் போட்டிகள் நடைபெற்றன. மகளிருக்கான முதல் லீக் போட்டியில் சௌத்ரி ரன்பீர் சிங் பல்கலைக்கழக அணி வெற்றிபெற்றது. இரண்டாவதுப் போட்டியில் சிம்லாவில் உள்ள இமாச்சலப் பிரதேசப் பல்கலைக்கழகம் வெற்றி பெற்றது.
ஆடவர் பிரிவின் முதலாவதுப் போட்டியில் தல்வாண்டி சாபோவின் குரு காசி பல்கலைக்கழக அணியும், இரண்டாவதுப் போட்டியில் கோட்டா பல்கலைக்கழக அணியும் வெற்றிபெற்றன.
இந்தப் போட்டியின் அதிகாரபூர்வ தொடக்கவிழா 2023 மே 25 அன்று நடைபெறும். 21 விளையாட்டுப் போட்டிகளில் 200 பல்கலைக்கழகங்களைச் சேர்ந்த 4000-க்கும் அதிகமான விளையாட்டு வீரர்கள், வீராங்கனைகள் கலந்துகொள்வார்கள்.
அறிவியல் மற்றும் தொழில்நுட்பத்துறை
அல்சைமர் நோயைக் குணப்படுத்தும் தன்மையுடைய புதிய மூலக்கூறை விஞ்ஞானிகள் தயாரிப்பு
அல்சைமர் நோயில் நரம்பணுக்களை செயலிழக்கச் செய்யும் வகையிலான சிறிய மூலக்கூறு ஒன்றை விஞ்ஞானிகள் தயாரித்துள்ளனர்.
உலகளவில் அதிகரித்து வரும் டிமென்ஷியா நோயின் தடுப்பு மற்றும் சிகிச்சையில், இந்த மூலக்கூறு சிறந்த மருந்தாக செயல்படும்.
மத்திய அரசின் அறிவியல் மற்றும் தொழில்நுட்பத் துறையின் கீழ் இயங்கும் தன்னாட்சி நிறுவனமான ஜவகர்லால் நேரு மேம்படுத்தப்பட்ட அறிவியல் ஆராய்ச்சி மையத்தின் பேராசிரியர் திரு டி கோவிந்தராஜு தலைமையிலான விஞ்ஞானிகள் குழு, டிஜிஆர்63 என்ற இந்த மூலக்கூறை வடிவமைத்து, உருவாக்கி உள்ளனர்.
அல்சைமர் நோயால் பாதிக்கப்பட்ட எலிகளின் சிகிச்சைக்கு பயன்படுத்தப்பட்ட இந்த மூலக்கூறு சிறந்த பலனை அளித்தது. அல்சைமர் நோய்க்குத் தற்போது தற்காலிகமான நிவாரணம் மட்டுமே வழங்கப்படுவதுடன், இந்த நோயை நேரடியாக குணப்படுத்துவதற்கான மருந்துகளுக்கு இன்னும் அனுமதி வழங்கப்படவில்லை.
எனவே அல்சைமர் நோயை தடுப்பதற்கோ அல்லது முழுவதும் குணப்படுத்துவதற்கோ மருந்துகளின் தயாரிப்பு மிகவும் அவசியமாக உள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1700373
(Visitor Counter : 100
நிதி அமைச்சகம்
மின்சாரத் துறை சீர்திருத்தங்களை சிறப்பாக செயல்படுத்திய மாநிலங்களில் இரண்டாவது இடத்தைப் பிடித்தது ஆந்திரா
மத்திய நிதி அமைச்சகத்தின் செலவினங்கள் துறை பரிந்துரைத்துள்ள மின்சாரத்துறை சீர்திருத்தங்களை சிறப்பாக செயல்படுத்தியுள்ள இரண்டாவது மாநிலமாக ஆந்திரப் பிரதேசம் திகழ்கிறது.
இந்த சீர்திருத்தங்களின் ஒரு பகுதியாக, 2020 செப்டம்பரில் இருந்து மின்சார மானியத்தை விவசாயிகளின் வங்கி கணக்குகளுக்கே நேரடியாக செலுத்தும் செயல்முறையை அம்மாநிலம் தொடங்கியுள்ளது. இதன் மூலம், மின்சார துறையில் குறிப்பிடப்பட்டுள்ள மூன்று சீர்திருத்தங்களில் ஒன்றை ஆந்திரப் பிரதேசம் வெற்றிகரமாக செயல்படுத்தியுள்ளது.
இதைத் தொடர்ந்து, ரூ 1,515 கோடியை கடனாக பெற்றுக் கொள்வதற்கான அனுமதியை ஆந்திரப் பிரதேசத்திற்கு செலவினங்கள் துறை வழங்கியுள்ளது.
கொவிட்-19 பெருந்தொற்றை எதிர்த்து போராடி வரும் அம்மாநில அரசுக்கு மிகவும் தேவையான நிதி ஆதாரங்கள் இந்த நடவடிக்கையின் மூலம் கிடைத்துள்ளன.
மின்சாரத் துறை சீர்திருத்தங்களைத் தவிர, ஒரே நாடு, ஒரே ரேஷன் அட்டை சீர்திருத்தம், நகர்ப்புற உள்ளாட்சி அமைப்புகள் சீர்திருத்தங்கள் மற்றும் வர்த்தகம் செய்வதை எளிதாக்குதல் போன்ற சீர்திருத்தங்களையும் ஆந்திரா செய்துள்ளது.
இதன் காரணமாக, ரூ 9,190 கோடி நிதி திரட்டும் அனுமதியும் அம்மாநிலத்திற்கு வழங்கப்பட்டுள்ளது.
இது வரை, நான்கில் ஒரு சீர்திருத்தத்தையாவது 16 மாநிலங்கள் செயல்படுத்தியுள்ளன. இதில், 12 மாநிலங்கள் ஒரே நாடு, ஒரே ரேஷன் அட்டை சீர்திருத்தத்தையும், 11 மாநிலங்கள் வர்த்தகம் செய்வதை எளிதாக்குதல் சீர்திருத்தங்களையும், ஐந்து மாநிலங்கள் உள்ளாட்சி அமைப்புகள் சீர்திருத்தங்களையும், இரண்டு மாநிலங்கள் மின்சாரத் துறை சீர்திருத்தங்களையும் மேற்கொண்டுள்ளன. இதன் மூலம், ரூ 73,257 கோடி கூடுதல் கடனாக பெறுவதற்கான அனுமதி வழங்கப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1695188
-----
(Visitor Counter : 109